Diari Oficial de la Generalitat Valenciana


Sumari del DOGV 6062, del 22-07-2009 (2009/8611)

ORDE de 10 de juliol de 2009, de la Conselleria d'Educació, per la qual es modifica l'Orde de 15 de gener de 1997, de la Conselleria de Cultura, Educació i Ciència, per la qual s'establixen els criteris per a fixar els llocs de treball dels instituts d'Educació Secundària que podran ser oferits als funcionaris pertanyents al cos de mestres, per a impartir les ensenyances del Primer Cicle de l'Educació Secundària Obligatòria en els esmentats instituts.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6062

Data del DOGV
:   22-07-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/8611


Data del document
:   10-07-2009

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * administració del personal
    * legislació
    * personal docent
    * qualificació del personal

ORDE de 10 de juliol de 2009, de la Conselleria d'Educació, per la qual es modifica l'Orde de 15 de gener de 1997, de la Conselleria de Cultura, Educació i Ciència, per la qual s'establixen els criteris per a fixar els llocs de treball dels instituts d'Educació Secundària que podran ser oferits als funcionaris pertanyents al cos de mestres, per a impartir les ensenyances del Primer Cicle de l'Educació Secundària Obligatòria en els esmentats instituts. [2009/8611]  
L'Orde de 10 de gener de 1997, de la Conselleria de Cultura, Educació i Ciència (DOGV de 24.01.1997), per la qual es publiquen les plantilles-tipus de les escoles d'Educació Infantil (Segon Cicle) i col·legis d'Educació Primària públics, de titularitat de la Generalitat Valenciana, establix en la disposició transitòria segona que els centres d'Educació Primària autoritzats amb caràcter provisional per a impartir les ensenyances del Primer Cicle d'Educació Secundària Obligatòria, a més de la plantilla docent del nivell d'Educació Primària que els corresponga segons el que establix la present orde, disposaran dels llocs de treball docent que s'especifiquen en l'annex III de la dita orde.  
L'Orde de 15 de gener de 1997, de la Conselleria de Cultura, Educació i Ciència (DOGV de 24.01.1997), establix els criteris per a fixar els llocs de treball dels instituts d'Educació Secundària que podran ser oferits als funcionaris pertanyents al cos de mestres, per a impartir les ensenyances del Primer Cicle de l'Educació Secundària Obligatòria en els esmentats instituts.   
El Decret 234/1997, de 2 de setembre, del Govern Valencià (DOGV de 08.09.1997), pel qual s'aprova el Reglament Orgànic i Funcional dels Instituts d'Educació Secundària, establix en la disposició transitòria tercera que durant el temps que en cada cas determine la Conselleria de Cultura, Educació i Ciència, els col·legis d'Educació Primària podran impartir transitòriament el Primer Cicle de l'Educació Secundària Obligatòria.  
En la disposició addicional sèptima de la Llei Orgànica 2/2006, de 3 de maig, d'Educació, s'establix que el cos de mestres exercirà funcions en l'Educació Infantil i Primària.  
La disposició transitòria primera de la mateixa Llei Orgànica 2/2006, de 3 de maig, d'Educació, preveu que els funcionaris del cos de mestres adscrits amb caràcter definitiu, en aplicació de la disposició transitòria quarta de la Llei Orgànica 1/1990, de 3 d'octubre, d'Ordenació General del Sistema Educatiu, a llocs dels dos primers cursos de l'Educació Secundària Obligatòria, podran continuar en els dits llocs indefinidament, i també exercir la seua mobilitat en relació amb les vacants que amb este fi determine cada Administració educativa.  
Vista la proposta del director general de Personal de data 9 de juliol i de conformitat amb esta.  
Fent ús de les atribucions que em conferix l'article 28.e) de la Llei 5/1983, de 30 de desembre, del Consell,  
ORDENE  
Únic  
Es modifica l'article 1 de l'Orde de 15 de gener de 1997, de la Conselleria de Cultura, Educació i Ciència, en el sentit que els llocs de treball docent corresponents al cos de mestres que s'establien en l'annex de la dita orde per a impartir ensenyances del Primer Cicle de l'Educació Secundària Obligatòria es reclassifiquen en llocs de treball del cos de professors d'Ensenyança Secundària d'acord amb l'equivalència que s'establix en l'annex a la present orde.  
DISPOSICIÓ ADDICIONAL  
Mentres existisquen col·legis d'Educació Primària que impartisquen transitòriament el Primer Cicle de l'Educació Secundària Obligatòria, els llocs de treball docent establits en l'annex III de l'Orde de 10 de gener de 1997, de la Conselleria de Cultura, Educació i Ciència, per a impartir les dites ensenyances, podran continuar sent exercits per funcionaris del cos de mestres.  
DISPOSICIÓ TRANSITÒRIA  
D'acord amb els previst en la disposició transitòria primera de la Llei Orgànica 2/2006, de 3 de maig, d'Educació, els funcionaris del cos de mestres adscrits amb caràcter definitiu, en aplicació de la disposició transitòria quarta de la Llei Orgànica 1/1990, de 3 d'octubre, d'Ordenació General del Sistema Educatiu, a llocs dels dos primers cursos de l'Educació Secundària Obligatòria, podran continuar indefinidament en estos així com exercir la seua mobilitat en relació amb les vacants que amb este fi determine l'administració educativa.  
DISPOSICIONS FINALS  
Primera  
Se autoritza la Direcció General de Personal perquè, en l'àmbit de les seues competències, adopte les mesures necessàries per a l'execució del que disposa esta orde.  
Segona  
La present orde entrarà en vigor l'endemà de ser publicada en el DOCV. No obstant els seus efectes s'entendran referits a partir del començament del curs 2009/2010.  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició, o bé podrà plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del conseller d'Educació, en el termini d'un mes a comptar de l'endemà de la seua publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos a comptar de l'endemà de la seua publicació.  
València, 10 de juliol de 2009  
El conseller d'Educació,  
ALEJANDRO FONT DE MORA TURÓN  
